Ego Villermus, comes Jovigniaci, notum facio universis, præsentes litteras inspecturis, quod ego conventiones illas quæ sunt inter me et dilectum et fidelem meum, Willelmum, comitem Sacri-Cesaris, super Firmitate-de-Loparia, quam idem comes mihi invadiavit, sicut in dominæ meæ comitissæ Trecensis et dicti comitis litteris continetur, fiduciavi et juravi pariter, bona fide, tenendas, et de illis tenendis dictam dominam meam magna precum instantia erga comitem Sacri-Cesaris pro me plegiam obligavi. Si, vero, in illis tenendis ego, vel hæredes mei, aliquo modo deficeremus, precor charissimam dominam meam B., comitissam Trecensem et Th. filium ejus, vel illum qui tenebit comitatum Campaniæ, quicumque ipse fuerit, ut ad illas tenendas me compellant vel hæredes meos licite, et sine contradictione. Concessi etiam et adhuc concedo, quod, si pro prædicta plegeria aliquod damnum incurrerint in futurum, inde se capiant ad feodum quod de ipsis teneo sine meffacere et sine fidem mentiri. In cujus rei testimonium, præsentem cartam feci fieri et sigilli mei munimine roborari. Actum, Trecis, anno ab incarnatione Domini, millesimo ducentesimo tredecimo, mense maio, pridie nonas ejusdem mensis.